ลดภาษีดันหุ้น80จุด
คาดกำไรบจ.เพิ่ม6.3หมื่นล. ค่าจ้างเพิ่มสิ่งทอ-อาหารจุก
19 ส.ค. 2554

คาดกำไรบจ.เพิ่ม6.3หมื่นล. ค่าจ้างเพิ่มสิ่งทอ-อาหารจุก
นายกสมาคม บจ. ชี้นโยบายลดภาษีนิติบุคคล หนุนกำไร บจ.ดีขึ้น 6.3 หมื่นล้าน โบรกเกอร์คาดดัชนีเพิ่ม 80-100 จุด แต่ค่าจ้างขั้นต่ำ 300 บาท อุตฯ กลางเล็กลำบาก 
นายชนินท์ ว่องกุศลกิจ ประธานเจ้าหน้าที่บริหารบริษัท บ้านปู (BANPU) ในฐานะนายกสมาคมบริษัทจดทะเบียน (บจ.) เปิดเผยว่า การที่รัฐบาลใหม่มีนโยบายชัดเจนที่จะปรับลดภาษีนิติบุคคลจาก 30% เหลือ 23% ในปีหน้า และจะเหลือ 20% ในปี 2556 ถือว่าเป็นข่าวดีและจะทำให้กำไร บจ.เพิ่มขึ้น 
ทั้งนี้ หากคิดที่มูลค่าหลักทรัพย์ตามราคาตลาดรวม (มาร์เก็ตแคป) ปัจจุบันที่ประมาณ 8.6 ล้านล้านบาท และตลาดมีสัดส่วนราคาต่อกำไร (พี/อี) 13 เท่า ก็จะทำให้ บจ.มีกำไรเกิดขึ้นจากภาษีที่ลดลงประมาณ 6.3 หมื่นล้านบาท และที่ผ่านมาภาษีของ บจ.คิดเป็นสัดส่วนประมาณ 70-80% ของรายได้รัฐบาล
“สมาคม บจ.ผลักดันเรื่องลดภาษีมา 5 ปีแล้ว เพื่อให้แข่งขันกับเพื่อนบ้านได้ เพราะปัจจุบันภาษีประเทศเพื่อนบ้านเฉลี่ยอยู่ที่ 20% และภาษีที่ลดลงไม่ใช่ดีเฉพาะ บจ. แต่รวมถึงบริษัทนอกตลาดหุ้นด้วย”
 




สำหรับภาษีที่ลดลงนั้น บจ. ขนาดกลางและเล็กซึ่งมีอยู่ประมาณ 360 บริษัท จะมีความสามารถในการขยายธุรกิจทำให้เกิดการจ้างงานและสุดท้ายก็จะเป็นผลดีกับเศรษฐกิจ
อย่างไรก็ตาม นโยบายรัฐที่ขึ้นค่าจ้างเป็น 300 บาทต่อวันนั้น จะทำให้ต้นทุนของ บจ.เพิ่มขึ้น และบริษัทขนาดกลางและเล็กจะลำบากโดยเฉพาะอุตสาหกรรมสิ่งทอและอาหารต้องใช้แรงงานจำนวนมาก
“การลดภาษีให้และขอขึ้นค่าจ้างไม่สามารถหักล้างกันได้ เพราะบริษัทขนาดกลางและเล็กจะลำบากจากค่าจ้างที่เพิ่มขึ้น ส่วนภาษีที่ลดลงบริษัทใหญ่ก็จะได้ประโยชน์มากกว่า เพราะความสามารถในการทำกำไรดีกว่า” นายชนินท์ กล่าว
นอกจากนี้ ค่าจ้างงานที่เพิ่มขึ้นอาจทำให้เกิดปัญหาเงินเฟ้อและดอกเบี้ยสูงขึ้นได้เช่นกัน
บล.ฟินันเซีย ไซรัส มองว่า การปรับลดภาษีนิติบุคคลเหลือ 23% ในปีหน้า จะทำให้กำไรต่อหุ้นของตลาดปรับขึ้น 6.7% และขยับเป้าหมายดัชนีหุ้นขึ้นเป็น 1,580 จุด จากเป้าปีหน้าปัจจุบัน 1,500 จุด 
สำหรับกลุ่มหุ้นที่ได้ประโยชน์จากการลดภาษี ได้แก่ ธนาคารพาณิชย์ น้ำมัน ถ่านหิน ค้าปลีก ที่อยู่อาศัย บันเทิง ส่วนกลุ่มที่ไม่ได้รับประโยชน์คือ กลุ่มปิโตรเคมี รับเหมาก่อสร้าง นิคมอุตสาหกรรม อิเล็กทรอนิกส์ เกษตรอาหาร และเดินเรือ
นายเกษม พันธ์รัตนมาลา กรรมการและผู้อำนวยการฝ่ายวิเคราะห์หลักทรัพย์ บล.ซีไอเอ็มบี กล่าวว่า หากรัฐบาลลดภาษีนิติบุคคลลง เหลือ 23% จะทำให้ บจ.มีกำไรเพิ่มขึ้นประมาณ 10% ขณะที่ดัชนีหุ้นก็จะเพิ่มขึ้นประมาณ 10% เช่นกัน แต่การลดภาษีก็จะต้องเชื่อมโยงกับต้นทุนที่เพิ่มขึ้น ไม่ว่าจะเป็นค่าจ้างและดอกเบี้ย สุดท้าย บจ.อาจมีกำไรเพิ่มขึ้นไม่มาก
บล.ธนชาต ระบุว่า การยกเลิกส่งเงินเข้ากองทุนน้ำมันเชื้อเพลิง อาจจะทำให้หุ้นพลังงานเผชิญกับความเสี่ยง ซึ่ง ปตท.และโรงกลั่นอาจต้องรับภาระการอุดหนุน ขณะที่บริษัท ปตท.สำรวจและผลิตปิโตรเลียม (PTTEP) น่าจะถูกกระทบน้อยสุด 
ตลาดหุ้นวันที่ 7 ก.ค.ที่ผ่านมา ดัชนีผันผวนตามแรงขายหุ้น PTT สุดท้ายปิดแรงเกือบจุดสูงสุดของวันที่ระดับ 1,083.08 จุด บวก 10.40 จุด หรือ 0.97% มูลค่าการซื้อขายไม่มากนัก 25,874 ล้านบาท ท่ามกลางการขายหุ้นของนักลงทุนต่างชาติจำนวน 1,016 ล้านบาท แต่ซื้อตราสารหนี้ต่อเนื่อง 13,435 ล้านบาท